PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/ZK/3/1/083	Bratislava: 14. 10. 2008 

	Protimonopolný úrad Slovenskej republiky, odbor koncentrácií v správnom konaní číslo 0063/OK/2008 začatom dňa 3. 9. 2008 na základe oznámenia koncentrácie podnikateľom Manz Automation AG so sídlom Steigäckerstraße 5,      D-72768 Reutlingen, Spolková republika Nemecko, zastúpeným JUDr. Milanom Banasom, konateľom advokátskej spoločnosti SKLEGAL s.r.o. so sídlom Mostová 2, 811 02 Bratislava, vo veci koncentrácie podnikateľov Manz Automation AG so sídlom Steigäckerstraße 5, D-72768 Reutlingen, Spolková republika Nemecko a Böhm Electronic Systems Slowakei s.r.o. so sídlom Rybárska 4, 915 01 Nové Mesto nad Váhom

	rozhodol

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  konanie vo veci koncentrácie podľa § 9 ods. 1 písm. b)  zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej v nadobudnutí výlučnej kontroly podnikateľa Manz Automation AG so sídlom Steigäckerstraße 5, D-72768 Reutlingen, Spolková republika Nemecko nad podnikom podnikateľa Böhm Electronic Systems Slowakei s.r.o. so sídlom Rybárska 4, 915 01 Nové Mesto nad Váhom, ktorá vznikla na základe Zmluvy o kúpe obchodného podielu uzatvorenej medzi zmluvnými stranami Böhm Fertigungstechnik – Slowakei, s.r.o. a Manz Automation AG dňa 31. 1. 2008  z a s t a v u j e, pretože dôvod na konanie nebol daný.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 3. 9. 2008 doručené listom zaevidovaným pod číslom 3702/2008 oznámenie koncentrácie, v ktorom podnikateľ Manz Automation AG so sídlom Steigäckerstraße 5, D-72768 Reutlingen, Spolková republika Nemecko (ďalej len „Manz Automation AG“), zastúpený JUDr. Milanom Banasom, konateľom advokátskej spoločnosti SKLEGAL s.r.o. so sídlom Mostová 2, 811 02 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla  na základe Zmluvy o kúpe obchodného podielu uzatvorenej medzi zmluvnými stranami Böhm Fertigungstechnik – Slowakei, s.r.o. so sídlom Bánovská ulica 1017, 913 21 Trenčianska Turná, zastúpenej konateľom pánom Wolfgangom Sobolewskym a Manz Automation AG, zastúpenej predsedom predstavenstva pánom Dieterom Manzom, dňa 31. 1. 2008 (ďalej len „Zmluva“).  

	Na základe predmetného oznámenia začalo dňa 3. 9. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov Manz Automation AG a Böhm Electronic Systems Slowakei s.r.o. so sídlom Rybárska 4, 915 01 Nové Mesto nad Váhom (po zmene obchodného mena od 13. 3. 2008 Manz Automation Slovakia, s.r.o.) (ďalej len „Böhm Electronic Systems Slowakei s.r.o.“), o čom úrad listom č. 3818/PMÚ SR/2008 zo dňa 10. 9.  2008 prostredníctvom právneho zástupcu informoval jej oznamovateľa. 

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 10. 9. 2008 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Požadované chýbajúce podklady podľa § 10 ods. 12 zákona a vyhlášky boli úradu doručené dňa 29. 9. 2008 listom zaevidovaným pod č. 4084/2008 a následne spresnené listom č. 4212/2008 doručeným dňa 7. 10. 2008, čím sa oznámenie koncentrácie stalo úplným. Na základe uvedeného dňa 8. 10. 2008 začala podľa § 11 zákona plynúť lehota 60 pracovných dní na vydanie rozhodnutia o koncentrácii. Táto skutočnosť bola oznamovateľovi koncentrácie prostredníctvom právneho zástupcu oznámená listom úradu č. 4222/PMÚ SR/2008 zo dňa 7. 10. 2008.
 
	Správny poplatok vo výške 100 000 Sk podľa zákona č. 145/1995 Z. z. v znení neskorších predpisov bol prevedený na účet Protimonopolného úradu Slovenskej republiky dňa 11. 9. 2008.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

Z predložených podkladov a informácií úrad zistil nasledujúce skutočnosti.

■ Spoločnosť Manz Automation AG je ako akciová spoločnosť zapísaná v obchodnom registri B Okresného súdu Stuuugart pod číslom firmy: HRB 353989. Väčšinovým akcionárom spoločnosti je fyzická osoba, pán Dieter Manz. 
Predmetom podnikania spoločnosti podľa výpisu z uvedeného obchodného registra (ako aj stanov) je: 
	a) Vývoj, výroba a distribúcia systémov na automatizáciu zabezpečovania kvality a procesných zariadení;
	b) vývoj výroba a distribúcia komponentov automatizačnej techniky a
	c) poskytovanie služieb, ako inštalovanie, servis a programovanie v súvislosti s dodávkou systémov a komponentov.
	Hlavné činnosti spoločnosti Manz Automation AG zahŕňajú vývoj, výrobu a odbyt systémov a komponentov na automatizáciu zabezpečovania kvality a procesných zariadení pre technológie používané v robotike, pri spracúvaní obrazu , pri laserovej technike, v chémii ako aj riadiacu techniku a techniku pohonov. 

	Spoločnosť Manz Automation AG má tri divízie, zamerané na: (i) fotovoltaiku, (ii) LCD systémy a (iii) komponenty OEM systémov pre automatizáciu v rozličných sektoroch priemyslu. Centrálu a hlavnú výrobnú prevádzku má v nemckom Reutlingene, okrem toho má pobočky  aj v USA, Taiwanw, Južnej Kórei, Číne, Španielsku, Indii a v Maďarsku. V týchto pobočkách sa montujú výrobky vyrobené na Slovensku. 
	Na území Slovenskej republiky spoločnosť Manz Automation AG priamo a ani nepriamo nekontroluje žiadny podnikateľský subjekt a taktiež nepodniká na Slovensku ani prostredníctvom dovozov. 

Na základe uvedených skutočností úrad dospel k záveru, že spoločnosť Manz Automation AG  je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

■ Spoločnosť Böhm Electronic Systems Slowakei s.r.o. bola do Obchodného registra Okresného súdu Trenčín Oddiel: Sro, Vložka číslo: 17049/R zapísaná dňa 9. 9. 2006. Dňa 12. 3. 2008 bola do obchodného registra zapísaná zmena obchodného názvu spoločnosti z Böhm Electronic Systems Slowakei s.r.o. na Manz Automation Slovakia, s.r.o.
Jedinými spoločníkmi spoločnosť Böhm Electronic Systems Slowakei s.r.o. pred koncentráciou bola spoločnosť Böhm Fertigungstechnik – Slowakei, s.r.o. so sídlom Bánovská ulica 1017, Trenčianska Turá s 90 %-ným podielom a pán Anton Kapeller bytom Hohebildstraße 15, Spolková republika Nemecko s 10 %-ným podielom. Spoločnosť Böhm Electronic Systems Slowakei s.r.o. nekontroluje žiadny podnikateľský subjekt.
	
Rozhodujúcim predmetom činnosti spoločnosti je výroba strojov pre solárny priemysel (zariadenia na výrobu fotovoltaických článkov), zariadení na výrobu optických diskov (CD) a strojov pre polovodičový priemysel, ako aj na výrobu technológií pre LCD priemysel. 
Na území Slovenskej republiky v podstate nepodniká, nakoľko celá produkcia spoločnosti je predmetom exportu. Predaj slovenským odberateľom je len výnimočný. Ako účastník konania v doplnení oznámenia koncentrácie uvádza, išlo vždy iba o jednorazový predaj materiálu (prebytočný výrobný materiál alebo výpomoc podnikateľom v okolí).  

Vychádzajúc z uvedeného, skutočností úrad dospel k záveru, že spoločnosť Böhm Electronic Systems Slowakei s.r.o. (Manz Automation Slovakia, s.r.o.) je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

	Ako už bolo uvedené vyššie, dňa 31. 1. 2008 bola uzatvorená Zmluva, na základe ktorej spoločnosť Manz Automation AG nadobudne obchodný podiel, ktorému zodpovedá vklad vo výške 90 % základného imania v spoločnosti Böhm Electronic Systems Slowakei s.r.o.  
	Uzatvorením Zmluvy, vychádzajúc z platných stanov spoločnosti Böhm Electronic Systems Slowakei s.r.o. (Manz Automation Slovakia, s.r.o.), teda podnikateľ Manz Automation AG získa výlučnú kontrolu nad podnikom podnikateľa Böhm Electronic Systems Slowakei s.r.o. 
	
Na základe uvedeného úrad dospel k záveru, že uzatvorením Zmluvy  došlo k naplneniu skutkovej podstaty koncentrácie podľa § 9 ods. 1 písm. b) zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad dospel k záveru, že účastníkom predmetného správneho konania je podnikateľ Manz Automation AG. Účastníkmi koncentrácie je podnikateľ Manz Automation AG, ako podnikateľ, ktorý získa kontrolu nad podnikom podnikateľa Böhm Electronic Systems Slowakei s.r.o., ako aj podnikateľ Böhm Electronic Systems Slowakei s.r.o., nad ktorým je kontrola získaná. 

Koncentrácia podliehajúca kontrole úradu

V ďalšom kroku sa úrad zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Pri posúdení úrad vychádzal z podkladov predložených k oznámeniu koncentrácie ako aj z podkladov a informácií doručených v rámci doplnenia predmetného oznámenia listom zaevidovaným dňa 7. 10. 2008 pod číslom 4212/2008. Uvedeným listom zo dňa 7. 10. 2008 došlo zo strany účastníka konania k upresneniu pôvodne v oznámení koncentrácie predložených informácií v tom zmysle, že obrat účastníka koncentrácie Böhm Electronic Systems Slowakei s.r.o. v objeme približne 955 000 000,- Sk nebol realizovaný na Slovensku, nakoľko celá jeho produkcia bola predmetom exportu. Predmetom predaja na Slovenku, ako už bolo uvedené vyššie, bol iba prebytočný výrobný materiál. 
Na základe uvedených podkladov a informácií úrad zistil nasledujúce skutočnosti.  

	Spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie prevyšuje zákonom stanovenú hranicu 1 200 000 000 Sk, avšak účastník koncentrácie Manz Automation AG v tomto období nemal v Slovenskej republike žiadny obrat a výška obratu druhého účastníka koncentrácie Böhm Electronic Systems Slowakei s.r.o. dosiahnutého v Slovenskej republike bola len zanedbateľná, a teda ani jeden z účastníkov koncentrácie nedosiahol v Slovenskej republike obrat 360 000 000 Sk
Konkrétne údaje o výške obratov účastníkov koncentrácie sú obsahom spisového materiálu. 

	Na základe uvedených skutočností úrad dospel k záveru, že predmetná koncentrácia nepodlieha kontrole úradu podľa § 10 ods. 1 zákona.
	
Záver

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom. 

	Ing. Dušan Valo
	riaditeľ odboru koncentrácií

Rozhodnutie sa doručuje:

SKLEGAL s.r.o.
JUDr. Milan Banas – konateľ
Mostová 2
811 02 Bratislava